Botsing eis een; vier kritiekDie ongeluk in Queensburgh in KwaZulu-Natal (Foto: Verskaf) ŉ Man is dood en vier mense is in ŉ kritieke toestand nadat twee motors reg van voor gebots het in Queensburgh in KwaZulu-Natal. Garrith Jamieson, Rescue Care-woordvoerder, sê die botsing het op Cheshireweg plaasgevind. Volgens Jamieson is een van die voertuie met die impak van die botsing, wat hy as “verwoestend” bestempel, uit die pad geslinger waarna dit teen ŉ boom tot stilstand gekom het. “Die bestuurder van die motor wat teen die boom gebots het, was in die wrak vasgekeer. Hy is op die toneel dood verklaar,” sê hy. Hy sê vier ander insittendes in dieselfde voertuig het ernstige beserings opgedoen. Drie van die vier beseerdes is op ventilators geplaas waarna al vier na die hospitaal vervoer is. Jamieson sê die bestuurder van die ander voertuig is ongedeerd. “Nooddienste het nie in dié stadium meer inligting oor presies hoe die botsing gebeur het nie. Plaaslike owerhede was egter op die toneel om ŉ ondersoek te begin,” sê hy. Die ongeluk in Queensburgh in KwaZulu-Natal (Foto: Verskaf)